บิ๊กบจ.เก็บหุ้นถูกพยุงราคา
บีแลนด์สยามแก๊สฯกสิกรฯก้องเกียรติยันต่างชาติยังไม่หนี
22 พ.ค. 2555

บีแลนด์สยามแก๊สฯกสิกรฯก้องเกียรติยันต่างชาติยังไม่หนี
บิ๊ก บจ.ดาหน้าเก็บหุ้นเข้าพอร์ต หลังราคาร่วงหนักตามตลาด “ก้องเกียรติ” สะกิดตลาดซึมซับข่าวร้ายกรีซหมดแล้ว ตปท.ไม่ได้ทิ้งตลาดไทย
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ผู้บริหารบริษัทจดทะเบียน (บจ.) ได้รายงานการซื้อขายหุ้นของกิจการระหว่างวันที่ 15-17 พ.ค. ว่า มีผู้บริหารเข้าซื้อหุ้นของบริษัทตัวเองรวมเป็นเงินทั้งสิ้น 154.88 ล้านบาท 
นายอนันต์ กาญจนพาสน์ ซื้อหุ้นบริษัท บางกอกแลนด์ (BLAND) ในวันที่ 17-18 พ.ค. รวม 22,134,100 บาท ในราคาเฉลี่ย 0.66 บาท เป็นเงินทั้งสิ้น 14.60 ล้านบาท 
นายวรวิทย์ วีรบวรพงศ์ ทยอยซื้อหุ้นบริษัท สยามแก๊ส แอนด์ ปิโตเคมีคัลส์ (SGP) รวม 3 วัน จำนวน 2.65 ล้านหุ้น ที่ราคาเฉลี่ย 15.53 บาท ป็นเงิน 41.27 ล้านบาท
นางสุจิตพรรณ ล่ำซำ ซื้อหุ้นธนาคารกสิกรไทย (KBANK) จำนวน 4.62 แสนหุ้น ที่ราคา 152.61 บาท เป็นเงิน 70.59 ล้านบาท นายวิฑูรย์ ว่องกุศลกิจ ซื้อหุ้นบริษัท ดิเอราวัณ กรุ๊ป (ERW) จำนวน 10 ล้านหุ้นที่ราคา 2.66 บาทเป็นเงิน 26.6 ล้านบาท 
นายมงคล สิมะโรจน์ ซื้อหุ้นซัสโก้ (SUSCO) จำนวน 1 ล้านหุ้น ที่ราคา 1.33 บาท เป็นเงิน 1.33 ล้านบาท น.ส.ดวงดาว ชินธรรมมิตร์ ซื้อหุ้นบริษัท น้ำตาลขอนแก่น (KSL) จำนวน 2 แสนหุ้น ที่ราคา 12.48 บาท เป็นเงิน 2.49 ล้านบาท และนายกิตติศักดิ์ สพโชคชัย ซื้อหุ้น บริษัท แอ็ดวานซ์ อินฟอร์เมชั่น เทคโนโลยี (AIT) จำนวน 2.1 แสนหุ้น ที่ราคาเฉลี่ย 51.83 บาท เป็นเงิน 10.88 ล้านบาท
ทางด้านนายก้องเกียรติ โอภาส วงการ ประธานกรรมการ บริหาร บริษัทหลักทรัพย์ (บล.) เอเซีย พลัส เปิดเผยว่า ตลาดหุ้นทั่วโลกต่างรอความชัดเจนทางออกวิกฤตของกรีซ ซึ่งถ้ากรีซไม่ออกจากยุโรปและตกลงรัดเข็มขัดจะทำหุ้นทั่วโลกรวมถึงไทยปรับขึ้นได้ แต่ถ้าหากกรีซตัดสินใจออกจากอียูตลาดหุ้นก็จะทรงตัว เพราะนักลงทุนต่างรับรู้ข่าวนี้แล้ว 
นายก้องเกียรติ ยืนยันว่า เม็ดเงินต่างชาติที่เข้าลงทุนในตลาดหุ้นไทยตั้งแต่เดือน ต.ค.ที่ผ่านมา ประมาณ 1 แสนล้านบาท ยังไม่ได้ออกจากเมืองไทย แต่ดัชนีหุ้นที่ลดลงเกิดจากแรงขายของสถาบันในประเทศที่ขายทำกำไรกันเอง 
อย่างไรก็ดี ปัจจุบันราคาหุ้นไทยหลายตัวมีราคาแพงเกินไป เช่น กลุ่มค้าปลีกสัดส่วนราคาปิดต่อกำไร (พี/อี) สูงถึง 30-40 เท่า ขณะที่หุ้นประเภทเดียวกันแต่ที่สหรัฐ ญี่ปุ่น หรือยุโรป มี พี/อี เพียง 9 เท่า และรวมถึงหุ้นกลุ่มสื่อสารและธนาคารพาณิชย์
“หุ้นที่ยังพอแนะนำได้โดยราคายังสมเหตุสมผล เช่น กลุ่มชิ้นส่วนรถยนต์ และกลุ่มอาหารอย่าง บริษัท เจริญโภคภัณฑ์อาหาร (CPF) บริษัท ไทยยูเนียน โฟรเซ่น โปรดักส์ (TUF)” นายก้องเกียรติ กล่าว
ด้านตลาดหุ้นไทยทรุดหนักที่สุดในเอเชีย โดยดัชนีปิดที่ระดับ 1,135.16 จุด รูดลงแรง 19.28 จุด หรือ 1.67% มูลค่าการซื้อขายบางตา 25,474 ล้านบาท หลังจากนักลงทุนต่างชาติถล่มขายหนักต่อ 2,150 ล้านบาท ส่วนรายย่อยช้อนเก็บ 2,484 ล้านบาท